1. Għaliex ġiet adottata din ir-Rakkomandazzjoni? Biex jillimitaw it-tixrid tat-tifqigħa tal-coronavirus, is-27 Stati Membru adottaw diversi miżuri, li wħud minnhom kellhom impatt fuq id-dritt taċ-ċittadini li jiċċaqalqu liberament madwar l-Unjoni Ewropea, bħar-rekwiżiti tal-kwarantina jew it-test tal-coronavirus. Filwaqt li l-miżuri huma maħsuba biex jissalvagwardjaw is-saħħa u l-benesseri taċ-ċittadini, dawn kellhom konsegwenzi serji għall-ekonomija u d-drittijiet taċ-ċittadini. Id-dritt taċ-ċittadini Ewropej li jiċċaqilqu u jgħixu liberament fl-Unjoni Ewropea huwa wieħed mill-kisbiet l-aktar għeżież tal-Unjoni Ewropea, kif ukoll mutur importanti tal-ekonomija tagħna. Strateġija kkoordinata tajjeb, prevedibbli u trasparenti għall-adozzjoni tar-restrizzjonijiet fuq il-libertà tal-moviment hija meħtieġa biex tipprevjeni t-tixrid tal-virus, tissalvagwardja s-saħħa taċ-ċittadini kif ukoll iżomm il-moviment liberu fl-Unjoni, taħt kundizzjonijiet sikuri. Dan huwa importanti għall-miljuni ta' ċittadini li jiddependu fuq vjaġġar transfruntier kuljum, u kruċjali għall-isforzi tagħna biex nerġgħu nibnu l-ekonomija b'mod sikur. 2. Xi tbiddel għalija bħala ċittadin ir-Rakkomandazzjoni tal-Kunsill tal-lum? Illum, l-Istati Membri qablu dwar approċċ ikkoordinat għar-restrizzjonijiet fuq l-ivvjaġġar marbutin mal-pandemija tal-coronavirus. Dan jinkludi mappa unika, ippubblikata kull ġimgħa miċ-Ċentru Ewropew għall-Prevenzjoni u l-Kontroll tal-Mard, li se turi l-livelli ta' riskju fir-reġjuni fl-Ewropa bl-użu ta' sistema ta' dwal tat-traffiku. Ir-reġjuni se jiġu indikati bil-kuluri “aħdar”, “oranġjo”, “aħmar” u “griż” (jekk ma jkunx hemm biżżejjed informazzjoni disponibbli). Fuq il-bażi ta' din il-mappa, l-Istati Membri mbagħad jiddeċiedu jekk jintroduċux ċerti restrizzjonijiet, bħall-kwarantina jew it-testijiet, fuq vjaġġaturi li jkunu ġejjin minn żoni oħra. L-Istati Membri qablu li mhu se jkun hemm l-ebda restrizzjoni, bħall-kwarantina jew l-ittestjar, fuq vjaġġaturi li ġejjin minn reġjuni “ħodor”. Meta jivvjaġġaw minn reġjuni “oranġjo” jew “ħomor”, il-vjaġġaturi jistgħu jistennew li jiġu imposti miżuri restrittivi. Skont ir-Rakkomandazzjoni, l-Istati Membri għandhom jiddistingwu bejn żoni “oranġjo” u “ħomor”. Il-mappa se tipprovdi wkoll lill-vjaġġaturi b'informazzjoni ġenerali dwar il-livell tar-riskju fid-destinazzjoni tagħhom. Flimkien mal-informazzjoni disponibbli fuq il-pjattaforma web “Re-open EU”, il-vjaġġaturi għandhom ikunu jistgħu jgħidu jekk jistgħux jistennew li jkunu soġġetti għal ċerti miżuri jekk jivvjaġġaw lejn reġjun ieħor fl-UE. L-Istati Membri se jipprovdu liċ-ċittadini b'informazzjoni dwar kwalunkwe restrizzjoni għall-moviment liberu, kwalunkwe rekwiżit komplimentari (pereżempju, il-possibbiltà li jidħlu b'test negattiv jew l-obbligu li jimlew formola għal-lokalizzazzjoni tal-passiġġieri) kif ukoll il-miżuri applikati għall-vjaġġaturi li jivvjaġġaw minn żoni ta' riskju. Bħala regola ġenerali, l-informazzjoni dwar il-miżuri ġodda se tiġi ppubblikata 24 siegħa qabel ma dawn jidħlu fis-seħħ. 3. Għal liema pajjiżi tapplika? Ir-Rakkomandazzjoni tapplika għall-pajjiżi kollha tal-UE, kif ukoll għar-Renju Unit matul il-perjodu ta' tranżizzjoni. Il-mappa se tinkludi wkoll l-Iżlanda, il-Liechtenstein u n-Norveġja. 4. Il-kuluri se jkunu skont ir-reġjun jew il-pajjiż? Iċ-Ċentru Ewropew għall-Prevenzjoni u l-Kontroll tal-Mard se jippubblika mappa tal-Istati Membri tal-UE, imqassma skont ir-reġjuni. Dan għaliex jista' jkun hemm varjazzjonijiet kbar bejn ir-reġjuni ta' Stat Membru. Minħabba d-daqs tagħhom, xi Stati Membri se jintwerew bħala reġjun wieħed. Il-mappa se tinkludi wkoll l-Iżlanda, il-Liechtenstein u n-Norveġja [1]. 5. X'inhuma l-fatturi li l-Istati Membri se jużaw biex jiddeċiedu jekk ir-reġjuni humiex ħomor, oranġjo jew ħodor? 6. X'jiddetermina jekk żona “ħamra” hijiex ħamra eċċ. Fil-mappa, jenħtieġ li ż-żoni jiġu mmarkati bil-kuluri li ġejjin: 7. Jien sewwieq tat-trakkijiet/infermier/student/diplomatiku/ġurnalist — għandi noqgħod fi kwarantina jekk naqsam fruntiera? Għandi bżonn immur lura f'dari għax ommi tinsab marida, irrid noqgħod fi kwarantina? Jekk għandek raġuni essenzjali biex tivvjaġġa, ma tkunx meħtieġ toqgħod fi kwarantina. Dan għaliex l-UE tirrikonoxxi li filwaqt li għandna nipproteġu lilna nfusna mit-tixrid tal-virus, hemm raġunijiet importanti għaliex iċ-ċittadini tal-UE jenħtieġ li jużaw id-dritt tagħhom għall-moviment liberu b'mod mhux ristrett. L-Istati Membri qablu li l-kategoriji ta' vjaġġaturi li ġejjin se jkunu eżentati mir-rekwiżit li jgħaddu minn miżuri ta' kwarantina meta jissodisfaw il-funzjoni jew il-ħtieġa essenzjali tagħhom: 8. X'jiġri jekk nivvjaġġa minn, ngħidu l-Ġermanja lejn in-Netherlands u ngħaddi mill-Belġju. X'għandi nagħmel f'dan il-każ? Jekk il-miżuri ta' kwarantina jkunu fis-seħħ, ikolli nagħmilha darbtejn? Jekk qed tgħaddi mill-Belġju le, m'għandekx għalfejn tikkwarantina hawn, anki jekk il-pajjiż qed jimponi restrizzjonijiet fuq vjaġġaturi li ġejjin mill-Ġermanja. Madankollu, jekk qed toqgħod fil-Belġju qabel ma tivvjaġġa lejn in-Netherlands, għandek tħares lejn il-miżuri applikati mill-Istat Membru kif indikat fuq il-pjattaforma web “Re-open EU” dwar vjaġġaturi li ġejjin mir-reġjun tat-tluq tiegħek fil-Ġermanja. Meta tħares lejn il-mappa ppubblikata miċ-Ċentru Ewropew għall-Prevenzjoni u l-Kontroll tal-Mard, tista' tara jekk ir-reġjun tat-tluq tiegħek huwiex immarkat bħala “aħdar”, “oranġjo”, “aħmar” jew “griż”. Jekk ir-reġjun tiegħek jiġi mmarkat bħala “aħdar”, se tkun taf li mhux se tkun soġġett għall-ebda miżura bħal kwarantina jew ittestjar. 9. Japplikaw miżuri restrittivi jekk inkun qed ngħaddi bil-karozza minn pajjiż? Jew nieqaf f'pompa tal-petrol? Jew nibdel il-ferroviji? Il-vjaġġaturi fi tranżitu m'għandhomx ikunu soġġetti għal miżuri restrittivi bħall-ittestjar jew il-kwarantina. 10. Fejn nista' nsib informazzjoni dwar ir-restrizzjonijiet fuq l-ivvjaġġar? L-informazzjoni se tkun disponibbli wkoll fuq il-pjattaforma web “Re-open EU”, b'link għall-mappa aġġornata kull ġimgħa miċ-Ċentru Ewropew għall-Prevenzjoni u l-Kontroll tal-Mard. L-Istati Membri se jipprovdu dettalji tar-restrizzjonijiet li jmiss għall-moviment liberu jew it-tneħħija ta' restrizzjonijiet fuq l-ivvjaġġar lill-Istati Membri u lill-Kummissjoni. Dawn il-bidliet se jiġu ppubblikati wkoll fuq Re-open EU. Bħala regola ġenerali, l-informazzjoni dwar il-miżuri ġodda se tiġi ppubblikata 24 siegħa qabel ma dawn jidħlu fis-seħħ. 11. X'jiġri jekk ninsab fi triqti jew fi Stat Membru ieħor tal-UE u jitħabbru miżuri ġodda? Il-mappa komuni ppubblikata miċ-Ċentru Ewropew għall-Prevenzjoni u l-Kontroll tal-Mard se tiġi aġġornata darba fil-ġimgħa. Dan se jipprovdi liċ-ċittadini b'informazzjoni regolari dwar il-livelli ta' riskju madwar l-UE. L-Istati Membri se jipprovdu dettalji tar-restrizzjonijiet li jmiss għall-moviment liberu jew it-tneħħija ta' restrizzjonijiet fuq l-ivvjaġġar lill-Istati Membri u lill-Kummissjoni. Dawn il-bidliet se jiġu ppubblikati wkoll fuq Re-open EU. Bħala regola ġenerali, l-informazzjoni dwar il-miżuri ġodda se tiġi ppubblikata 24 siegħa qabel ma dawn jidħlu fis-seħħ. 12. Xi ngħidu dwar l-applikazzjonijiet ta' traċċar tal-kuntatti - fejn nista' nsib informazzjoni dwar l-iskemi nazzjonali jekk qed nivvjaġġa? L-informazzjoni kollha dwar l-apps ta' traċċar tal-kuntatti se tkun disponibbli permezz tal-pjattaforma web “Re-open EU”. Tista' ssib ukoll informazzjoni utli fuq il-paġni tal-pariri dwar l-ivvjaġġar nazzjonali tiegħek dwar il-Coronavirus, li fihom normalment tista' ssib link għall-paġni tal-pariri dwar l-ivvjaġġar tal-Istati Membri l-oħra. 13. Jekk ikolli bżonn nittestja ruħi “mal-wasla”, fejn nista' nsib informazzjoni dwar kif nagħmel dan? Jekk ikollok bżonn tiġi ttestjat mal-“wasla”, din l-informazzjoni se tingħata fuq il-pjattaforma web “Re-open EU”. 14. Se jitqiesu fatturi oħra bħar-rati ta' ammissjoni fl-isptarijiet? Meta jikkunsidraw jekk japplikawx ċerti restrizzjonijiet fuq l-ivvjaġġar, apparti mill-mappa komuni, l-Istati Membri għandhom iqisu wkoll kriterji u xejriet addizzjonali, pereżempju billi jħarsu lejn id-daqs tal-popolazzjoni, ir-rata ta' ammissjoni fl-isptarijiet, ir-rata ta' ammissjoni fl-ITU u r-rata ta' mortalità, tal-pajjiżi differenti. 15. X'tip ta' miżuri jistgħu japplikaw l-Istati Membri tal-UE għall-vjaġġaturi li ġejjin minn żoni ta' riskju? Għall-vjaġġaturi li ġejjin minn żoni “oranġjo”, “ħomor” jew “griżi”, l-Istati Membri se jiddeċiedu jekk japplikawx ċerti miżuri, bħall-kwarantina jew l-ittestjar. Informazzjoni dwar liema miżuri applikati mill-Istati Membri se jkunu disponibbli fuq il-pjattaforma web “Re-open EU”. Il-miżuri m'għandhomx ikunu diskriminatorji, li jfisser li se japplikaw ukoll għaċ-ċittadini li jirritornaw tal-Istat Membru kkonċernat. L-Istati Membri jistgħu ukoll jirrikjedu li persuni li jidħlu fit-territorju tagħhom jippreżentaw formoli għal-lokalizzazzjoni tal-passiġġieri f'konformità mar-rekwiżiti tal-protezzjoni tad-data. Għal dan il-għan, se tiġi żviluppata Formola Ewropea Komuni għal-Lokalizzazzjoni tal-Passiġġieri. Kull meta jkun possibbli, jenħtieġ li tintuża għażla diġitali sabiex jiġi ssimplifikat l-ipproċessar, filwaqt li jiġi żgurat aċċess ugwali għaċ-ċittadini kollha. 16. L-Istati Membri tal-UE jistgħu jipprojbixxu liċ-ċittadini milli jivvjaġġaw fl-UE? Jenħtieġ li l-Istati Membri fil-prinċipju ma jipprojbixxux id-dħul ta' persuni li jkunu qed jivvjaġġaw minn Stati Membri oħrajn. Minflok, jistgħu japplikaw miżuri bħall-kwarantina jew l-ittestjar jekk iqisuhom meħtieġa. Il-projbizzjonijiet fuq id-dħul iridu jkunu limitati għal sitwazzjonijiet assolutament eċċezzjonali, bħal lockdown ġenerali madwar il-pajjiż. 17. Nista' nivvjaġġa lejn l-UE minn pajjiż mhux tal-UE? Ir-rakkomandazzjoni adottata llum tikkonċerna l-ivvjaġġar fl-UE. Fir-rigward tal-ivvjaġġar minn barra l-UE, restrizzjoni temporanja fuq l-ivjaġġar mhux essenzjali minn barra l-UE tibqa' fis-seħħ għal ħafna pajjiżi mhux tal-UE. Madankollu mhijiex projbizzjoni diretta fuq l-ivvjaġġar: jekk int ċittadin tal-UE jew resident fit-tul, int u l-membri tal-familja tiegħek għandkom titħallew tivvjaġġaw lejn l-Ewropa. L-istess japplika jekk għandek raġuni essenzjali biex tiġi fl-Ewropa. Il-Kummissjoni talbet lill-Istati Membri u se tkompli tappella lill-Istati Membri biex jippermettu d-dħul ta' persuni f'relazzjonijiet mhux miżżewġa ċċertifikati kif xieraq maċ-ċittadini u r-residenti Ewropej mingħajr dewmien. Madwar nofs l-Istati Membri diġà mxew 'il quddiem f'dik id-direzzjoni, u l-Kummissjoni tistenna aktar progress. Barra minn hekk, il-Kunsill qed iżomm ir-restrizzjonijiet attwali taħt reviżjoni, u jaġġorna l-lista ta' pajjiżi minn fejn l-ivvjaġġar huwa possibbli regolarment, abbażi tal-evalwazzjoni tas-sitwazzjoni tas-saħħa. [1] L-Iżvizzera se tiġi inkluża jekk u meta jiġi konkluż ftehim mal-UE dwar is-saħħa pubblika.